Geheime stemme vir mosie teen Zuma versoekBantu Holomisa, leier van die UDM. Foto: http://udm.org.za Die UDM het Maandag gesê hy het die hof genader om te versoek dat die mosie van wantroue teen pres. Jacob Zuma volgende week met ŉ geheime stem beslis moet word. UDM-leier Bantu Holomisa het by ŉ gesamentlike mediakonferensie oor opposisiepartye se Nasionale Dag van Aksie (NDA) gesê die hofdokumente is Maandag by die konstitusionele hof ingedien. Die party hoop om terugvoer oor die aansoek te kry voordat die mosie van wantroue op 18 April in die parlement gedebatteer sal word. Leiers van die EFF, die DA, UDM, ACDP, IFP, Agang en die African People’s Convention het die gesamentlike mediakonferensie gehou om hul planne bekend te maak vir die NDA wat vir Woensdag 12 April beplan word. Tydens die konferensie het die leiers gesê hulle het inligting van senior lede van die ANC ontvang dat ANC-LP’s geïntimideer word om teen die mosie van wantroue te stem. Holomisa het gesê daarom dring die party daarop aan dat die mosie met ŉ geheime stem beslis word, om LP’s te beskerm en hulle toe te laat om “met hul gewete te stem”. Phumzille van Damme, woordvoerder van die DA, het gesê verskeie senior ANC-lede en LP’s het die DA-leier, Mmusi Maimane, genader om aan te dui dat hulle gewillig is om die opposisieparty se mosie van wantroue teen Zuma te ondersteun. Van Damme het gesê gesprekke is tans aan die gang met dié ANC-LP’s wat bereid is om die mosie te ondersteun. “Hierdie invloed kom nie net van politieke partye af nie. Ons het Vrydag gesien hoe duisende Suid-Afrikaners aan optogte deelgeneem het om te sê hulle wil pres. Zuma nie langer as hierdie land se president hê nie. Die publiek smeek LP’s om die mosie van wantroue te ondersteun en Zuma uit sy posisie te verwyder. Indien [ANC LP’s] nie na ons as hul mede-politici wil luister nie, hoop ons hulle sal vir die publiek luister wat nie deur Zuma gelei wil word nie,” het Van Damme gesê. ‘n Optog teen pres. Jacob Zuma in Pretoria (7 April 2017). Foto: Maroela Media Julius Malema, leier van die EFF, het bygevoeg ANC-LP’s moet nie toelaat dat hulle geïntimideer word om teen die mosie te stem nie. Hy het gesê indien ŉ stem teen Zuma daartoe sal lei dat ŉ LP afgedank word, is dit ŉ waardige prys om vir die toekoms van Suid-Afrika te betaal. “Mense wat al die jare geveg het vir demokrasie, was bereid om die hoogste prys daarvoor te betaal – die dood. Hulle was bereid om in ballingskap te leef of gevangenisstraf uit te dien vir hul stryd. Maar nou is hier mense wat te bang is om die land te red, want hul werk gaan weggeneem word? Dit is nie reg nie,” het Malema gesê. Hy het gesê ANC-LP’s wat sê hulle kan nie die mosie ondersteun nie omdat hulle nie saam met die opposisie kan stem nie, gryp na ŉ flou verskoning. “Hoekom dien hulle dan nie self die mosie [van wantroue] in nie? Moenie ons as ŉ verskoning gebruik nie. As die ANC ŉ mosie van wantroue teen Zuma indien, sal ons saam met die ANC stem, want dit is in die beste belang van die land.” Malema het ook gekap na ANC-leiers wat probeer voorgee die feit dat Suid-Afrika se kredietgradering deur twee graderingsagentskappe na rommelstatus afgradeer is, is nie ŉ krisis nie. Hy het gesê die ANC probeer voorheen benadeeldes, wat nie toegang tot onderwys gehad het en nie verstaan wat rommelstatus beteken nie, mislei. “Ons is dit verskuldig aan die persoon wat in ŉ plakkershut bly en graag in die toekoms ŉ huis wil besit, om in eenvoudige terme vir hom te verduidelik wat rommelstatus beteken en hoe dit hom gaan affekteer,” het hy gesê. “Hierdie saak gaan nie oor politiek nie. As dit oor politiek gegaan het, sou ons wou gehad het die ANC moet Zuma hou tot in 2019, want dit sal veroorsaak dat hulle die volgende verkiesing verloor. Ons hét hulle al hieroor gewaarsku. Maar as jy lief is vir hierdie land, moet Zuma gaan. Zuma moet nóú gaan.”